HDZ: Područje najvećih potenciajal hrvatskog naroda, 19/2/03 - 2003-02-19
Top tema posljednjih dana u Hercegovini, ponovo je buduće uređenje Grada Mostara.
Nakon što je visoki predstavnik uvođenjem ustavnih promjena ukinuo u HNK odredbu o posebnom statusu, kojom je garantovan jednak broj Bošnjaka i Hrvata u vlasti, otvoreno je i pitanje novog uređenja Mostara. Podsjećanja radi, prema Daytonskom sporazumu, Mostar je podijeljen na šest opština – tri sa hrvatskom i tri sa bošnjačkom većinom i na jedan centralni distrikt. Političku debatu, koja se vodi u posljednje vrijeme, pokrenula je SDA, koja smatra da inicijative HDZ-a za uvođenje samo jedne, umjesto dosadašnjih daytonskih šest opština, imaju za cilj ostvarenje ciljeva koji nisu realizovani ratom, te projekat Mostara kao hrvatskog stolnog grada. Predsjednik SDA u HNK, Salko Sokolović nedavno je izjavio kako HDZ na federalnom i državnom nivou insisitira na mehanizmima zaštite naroda, dok radi na ukidanju tih mehanizama tamo gdje smatraju da su osigurali nacionalnu većinu. Danas su na pres-konferenciji predstavnici kluba vijećnika SDP-a i Koalicije za CD BiH, koju čine vijećnici i SDA, predstavili javnosti dokument pod nazivom Načela za preuređenje Grada Mostara. Potpredsjednik Gradskog vijeća, Milan Jovičić, u ime vijećnika KCD BiH kaže kako se oni zalažu za jedinstveni Grad, ali uz poštovanje postojećih ustavnih rješenja. Oglasio se i mostarski SDP, koji je saopštio kako ne stoji iza danas predstavljenih načela, te da i ova partija radi na vlastitom viđenju uređenja Grada Mostara. Potpredsjednik HDZ-a, Martin Raguž smatra kako je u Mostaru potrebno napraviti iskorak, ali ne na temeljima dnevne politike. Gospodin Raguž – odgovarajući na prigovore kako HDZ želi dominaciju u Mostaru - kaže kako je sasvim prirodno da hrvatske institucije budu smještene u Mostaru, s obzirom da se na ovom području nalaze najveći potencijali hrvatskog naroda u BiH. Stranka za BiH ovih dana dostavila je OHR-u svoj prijedlog budućeg uređenja Mostara. Prema tom prijedlogu, Mostar bi bio organizovan kao jedna opština, jedinstveni grad, uz punu ravnopravnost svih naroda i mehanizme koji bi tu ravnopravnost osiguravali. Sličan prijedlog iznio je i član Kantonalnog odbora SDA, Ibrahim Rahimić, koji smatra da su danas majorizirani Bošnjaci u opštinama sa hrvatskom većinom, te Hrvati u opštinama sa bošnjačkom većinom, kao i Srbi i ostali u cijelom gradu, te Rahimić predlaže uređenje grada na osnovu popisa stanovništva iz 1991. godine i uz zaštitne mehanizme. Svemu treba dodati da je Mostar – po mnogima – i dan danas, sedam i više godina nakon Daytona, podijeljen grad, te zato mnogi eventualnu podjelu na dvije opštine vide kao definitivnu podjelu grada.